Prentjiemooi Kersfees in Duitsland - Maroela Media
'n Tradisionele Kersmark in Jena, Duitsland. Foto: Rene Schwietzke/Flickr
Die reuk van glühwein hang in die lug met orkeste en koorgesange in die agtergrond terwyl mense deur die straatjies van die Kersmarkte loop.
Dit is die prentjie wat inwoners en talle besoekers oor Kerstyd in Duitsland begroet.
Kersmarkte dateer terug uit die 14de eeu in Duitsland, maar word vandag in verskeie lande gehou. Elke jaar word baie moeite gedoen met die markte wat in Duitsland asook in ander Europese lande plaasvind, en dit is soms die hoofrede waarom toeriste na dié lande reis.
Sommige van die markte trek tot vier miljoen besoekers oor die maand van Desember en word in die platz of te wel die plein van Europese dorpies en stede gehou.
'n Kersmark in Konstanz, Duitsland. Foto: LenDog64/Flicr
Die markte bied 'n verskeidenheid van aktiwiteite vir besoekers. Nadat behoorlik deur al die stalletjies gesnuffel is, kan 'n mens 'n draai by die biertent maak of jou op die ysskaatsbaan gaan geniet of 'n koetsrit deur die dorp neem.
Verskillende markte bied verskillende produkte en aktiwiteite aan besoekers en dikwels is daar spesialiteitsprodukte, insluitend tradisionele kossoorte, wat hier verkoop word.
Selfs in moderne tye word vasgehou aan die verlede en tradisies en word dieselfde produkte steeds vandag verkoop soos dit in die verlede was, onder meer handgemaakte ornamente, Kersboomversierings, figure en speelgoed uit hout, glas, tin en ander materiale. Die disse om van te kies is ook tradisionele kos wat vandag nog gemaak word. Daar is niks so lekker soos tradisionele glühwein en warm okkerneute om die koue af te weer nie.
Daar is iets om die hele gesin besig te hou tydens 'n besoek aan Duitsland se Kersmarkte en besoekers kan verseker wees om 'n groot verskeidenheid Kersgeskenke te vind wat so eg as moontlik aan Kerstyd is.